Gedagte vir die dag: Herder en skapeArgieffoto (Foto: Carbonchurch.com) Ons, u volk, die skape van u weiding, sal U vir altyd dank, en U prys van geslag tot geslag. (Psalm 79:13) Deur die eeue het Israel van herders en skape verstaan, want hulle was boere. Of dit nou skape, bokke of beeste, gewasse soos olywe, vye en druiwe of koring en gars was, hulle was vertroud met die seisoene en het die siklusse van plant en oes verstaan. Daarom is die Bybel ryk aan landboubeelde waaruit verskeie geestelike vergelykings verkry word. Die beeld van die herder en sy skape is besonder ryk in betekenis. Gedurende sy kleurvolle geskiedenis het God getrou leiers vir Israel opgerig. Tydens hulle woestynomswerwinge lees ons dat God sy volk soos ’n kudde gelei het deur die hand van Moses en Aäron. In elke geslag het Hy getrou regters, profete en konings voorsien. Toe stuur Hy vir ons sy Seun, Jesus, wat Homself die Goeie Herder noem. As sy geliefde kinders is ons sy skape, en daarom het ons hierdie ewige waarborg dat God ons nie wees, rigtingloos of weerloos sal laat nie. Om ons nog verder te help, gee God ons getroue herders in elke geslag. Kom ons dank Hom vir sy ewige voorsiening en bid dat ons herders ons met wysheid sal lei en oppas. Hemelse Herder, ek is een van u skape, hulpeloos sonder u stok en u staf! Lei my, beskerm my en voorsien in elkeen van my behoeftes. U weet presies wat ek nodig het om gesond en sterk te wees, bruikbaar in u diens. Leer my om u stem te herken, u opdragte te gehoorsaam en nie weg te dwaal van u kudde af nie. Amen